‘เอสแอนด์พี’คงเรตติ้งไทย
เอสแอนด์พียังคงอันดับความน่าเชื่อถือประเทศไทยที่ BBB+ โดยให้แนวโน้มมีเสถียรภาพ
30 ก.ย. 2558

เอสแอนด์พียังคงอันดับความน่าเชื่อถือประเทศไทยที่ BBB+ โดยให้แนวโน้มมีเสถียรภาพ
นายกิมเอ็ง ตัน ผู้อำนวยการอาวุโส การจัดอันดับเครดิตประเทศในแถบเอเชียแปซิฟิก สถาบันจัดอันดับความน่าเชื่อถือสแตนดาร์ด แอนด์ พัวร์ (เอสแอนด์พี) กล่าวในงานสัมมนา Asian Bond Market ว่า เอสแอนด์พียังคงอันดับความน่าเชื่อถือประเทศไทยที่ BBB+ โดยให้แนวโน้มมีเสถียรภาพ  เนื่องจากเห็นว่าสถานการณ์การเมืองในไทยดีขึ้นกว่าในอดีต เนื่องจากไม่มีการชุมนุมประท้วงตามท้องถนนเหมือนที่ผ่านมา
ทั้งนี้ เอสแอนด์พียังคงติดตามการดำเนินนโยบายของรัฐบาล เพราะเป็นปัจจัยที่ให้น้ำหนักมากที่สุดว่าจะมีความต่อเนื่องหรือไม่ รวมถึงโครงการลงทุนขนาดใหญ่ ทั้งโครงสร้างพื้นฐาน และการลงทุนด้านการศึกษาจะเกิดผลสำเร็จเมื่อใด
สำหรับการส่งออกของไทยที่ปรับตัวลดลงอย่างต่อเนื่องตั้งแต่ต้นปี เห็นว่าไม่ได้เกิดขึ้นเฉพาะไทย แต่เกิดขึ้นกับทุกประเทศทั่วโลกและในภูมิภาคเอเชีย เพราะผลกระทบจากเศรษฐกิจจีนชะลอตัว แต่สินค้าส่งออกไทยอย่างยานยนต์ยังไปได้ดี ส่วนในระยะยาวจะต้องพัฒนาด้านนวัตกรรมและงานวิจัยผลิตสินค้ามูลค่าสูง เพื่อยกระดับความสามารถการแข่งขัน
ทางด้าน นายอภิศักดิ์ ตันติวรวงศ์ รมว.คลัง กล่าวว่า มาตรการกระตุ้นธุรกิจอสังหาริมทรัพย์ที่กระทรวงการคลังกำลังศึกษา และสั่งการให้ธนาคารอาคารสงเคราะห์ (ธอส.) ไปสร้างรูปแบบปล่อยกู้มาให้พิจารณา โดยจะไม่เป็นมาตรการที่สร้างความต้องการเทียม เกิดการเก็งกำไร แต่จะเป็นการช่วยคนเฉพาะกลุ่มที่ต้องการที่อยู่อาศัยและมีความสามารถในการชำระหนี้ได้
“ในช่วงเศรษฐกิจขาลง ระบบสกอริ่งของธนาคารที่ใช้คัดสรรสินเชื่อก็จะถูกนำมาใช้อย่างเข้มข้น ทำให้การปฏิเสธคำขอสินเชื่อซื้อที่อยู่อาศัยจะมากขึ้น จากที่เคยปฏิเสธ 20% ก็อาจจะเพิ่มขึ้นเป็น 40-60% ลูกค้าที่พอจะมีกำลังผ่อนหนี้ได้ก็ติดร่างแหถูกปฏิเสธไปด้วย” รมว.คลัง กล่าว
ดังนั้น สิ่งที่จะต้องดำเนินการคือช่วยเหลือคนกลุ่มนี้ ซึ่งไม่ถือว่าคนกลุ่มนี้จะสร้างหนี้เสีย เพียงแต่ไม่ผ่านระบบคัดกรองสินเชื่อที่เข้มงวดขึ้นเท่านั้น มั่นใจว่าจะไม่สร้างภาระให้กับ ธอส.ให้มีหนี้เสียเพิ่มขึ้นในอนาคต ได้ให้แนวทาง ธอส.ไปเจรจากับผู้ประกอบการอสังหา ริมทรัพย์ให้ส่งลูกค้าดีมาใช้สินเชื่อของ ธอส.ด้วย
นายอภิศักดิ์ กล่าวอีกว่า สิ่งที่รัฐบาลทำนี้จะช่วยลดความเหลื่อมล้ำคนรวยและคนจนด้วย ธอส.ไม่ได้ถูกก่อตั้งเพื่อให้มาทำกำไรมากมาย แต่ตั้งขึ้นเพื่อช่วยเหลือสังคม ช่วยประชาชน และมีกำไรเพียงพอที่จะอยู่ได้ไม่เป็นภาระของรัฐบาล